Սյուզան Սիլվեր

Սյուզան Ջին Սիլվեր (, ), ամերիկացի երաժշտական մենեջեր և ձեռնարկատեր, առավել հայտնի է որպես Soundgarden, Alice in Chains և Screaming Trees սիեթլյան ռոք խմբերի մենեջեր։ Բացի այդ Սիլվերը Susan Silver Management ընկերության և The Crocodile ակումբի սեփականատերն է։ Նախկին ամուսինը եղել է Քրիս Քորնելը։

Կենսագրություն 
Սյուզանը ծնվել է 1958 թվականի հուլիսի 17-ին Սիեթլում, Վաշինգտոն նահանգ՝ Սեմյուել և Էմոջին (Ջին) Սիլվերների ընտանիքում։ Նա երեք երեխաներից ավագն է։ Չինարեն է սովորել Վաշինգտոնի համալսարանում։

Երաժշտական մենեջերի իր կարիերան սկսել է 1983 թվականին։ Առաջին համագործակցությունը եղել է սիեթլյան The U-Men և First Thought խմբերի հետ։ 1985 թվականին Սիլվերը ծանոթացել է Soundgarden խմբի երաժիշտների հետ, որի վոկալիստը նրա այն ժամանակվա ընկեր Քրիս Քորնելն էր, իսկ արդեն հաջորդ տարի դարձել է խմբի մենեջեր։ Միևնույն ժամանակ Սյուզանը նաև սիեթլյան մեկ այլ խմբի՝ Screaming Trees-ի մենեջերն էր։ Բացի ռոք խմբերի հետ համագործակցությունից, Սիլվերն աշխատել է John Fluevog ֆիրմայի կոշիկի խանութի ղեկավար։ Մի քանի տարի անց խանութը շատ հայտնի է դարձել, քանի որ այնտեղ վաճառվում էին Dr. Martens ապրանքանիշի կոշիկները, որոնք հագնում էին սիեթլյան մի քանի գրանջ խմբերի երաժիշտներ։ Այս խանութի աշխատակիցներից ևս մեկը Քևին Մարտինն էր` Candlebox-ի ապագա վոկալիստը։

1988 թվականին Սիլվերը ծանոթացել է երաժշտական մենեջեր Քելլի Քյորթիսի հետ, որի ընկերը՝ Քեն Դինսը, Alice in Chains-ի մենեջերն էր։ Նա Սյուզանին նվիրել է այդ խմբի ստեղծագործությունների ձայներիզը, որը նրան շատ է դուր եկել։ Դրանից կարճ ժամանակ անց գնացել է նրանց համերգին, որն իր դրայվով մեծ տպավորություն է թողել։ Երբ Քյորթիսը հետաքրքրվել է Mother Love Bone խմբի հետ համագործակցությամբ, Դինսը որոշել է, որ այլևս չի ցանկանում աշխատել Alice in Chains-ի հետ, այդ իսկ պատճառով նա առաջարկել է Սիլվերին և Քերթիսին՝ դառնալու նրանց մենեջերները, որից հետո նրանք սկսել են համատեղ ղեկավարել խումբը։ Որոշ ժամանակ անց Քյորթիսն սկսել է աշխատել բացառապես Pearl Jam-ի հետ, իսկ Սիլվերը մնացել է Alice in Chains-ի միանձնյա մենեջեր։

Սիլվերը մասնակցել ռեժիսոր Դագա Պրեայի «Հայփ» վավերագրական ֆիլմի նկարահանումներին, որոնք նվիրված են եղել Սիեթլի երաժշտական բեմին։

1990-ականներին Սիլվերի հաճախորդների թվում էին նաև Hater, Inflatable Soul, Crackerbox, Sweet Water և Spong խմբերը։ Նա համագործակցել է նաև երգչուհի Քրիսթեն Բերիի և պրոդյուսեր Թերի Դեյթի հետ։

1998 թվականին Սիլվերը հեռացել է երաժշտական բիզնեսից՝ իր ընտանիքին ավելի շատ ժամանակ հատկացնելու նպատակով։ 2005 թվականին Դեբորա Սեմերի՝ Ձայնագրման ակադեմիայի Խաղաղօվկիանոսյան հյուսիսարևմտյան բաժանմունքի նախկին գործադիր տնօրենի հետ նա հիմնել է նոր ընկերություն ՝ Atmosphere Artist Management-ը, որը մասնագիտացել է կառավարման և խորհրդատվության ոլորտում։ Նրանց առաջին հաճախորդը դարձել է Children of the Revolution երաժշտական-պարային խումբը։

Alice in Chains-ի նրա նախկին սաները 1996-2005 թվականներին գրեթե ակտիվ չեն եղել։ 2002 թվականին թմրանյութերի պատճառով նրանց վոկալիստ Լեյն Սթեյլիի մահից հետո խումբը հանրության առջև հանդես է եկել միայն 2005 թվականի փետրվարին մի քանի հրավիրված վոկալիստների հետ բարեգործական համերգի ժամանակ։ Սակայն որոշ ժամանակ անց երաժիշտները կապվել են Սիլվերի հետ և հայտնել նրան, որ ցանկանում են վերստեղծել Alice in Chains-ը։ Որպես նոր ֆրոնտմեն խումբ է հրավիրվել վոկալիստ Ուիլյամ Դյուվալը։ 2009 թվականից սկսած Սիլվերը կառավարել է Alice in Chains-ը մենեջեր Դևիդ Բենվենիստի և նրա Velvet Hammer Management ընկերության հետ միասին։

Բիզնես 
2009 թվականից սկսած՝ Սիլվերը համարվում է սիեթլյան The Crocodile ակումբի համասեփականատեր՝ Alice in Chains-ի թմբկահար Շոն Քիննիի, Մարկուս Չարլզի (Capitol Hill Block Party փառատոնի կազմակերպիչը), Փեգի Քյորթիսի և Portugal. The Man խմբի կիթառահար Էրիկ Խոուկի հետ։

2013 թվականին Rolling Stone ամսագրի խմբագրությունը The Crocodile-ը անվանել է Ամերիկայի լավագույն ակումբներից մեկը՝ այն համապատասխան վարկանիշի 7-րդ տեղում դնելով։

Անձնական կյանք 
1985 թվականին Սիլվերն սկսել է հանդիպել Քրիս Քորնելի՝ Soundgarden խմբի վոկալիստի հետ, որի մենեջերն է դարձել հանդիպումից մեկ տարի անց։ 1990 թվականին նրանք ամուսնացել են։ Քորնելը կնոջը նվիրել է իր դեբյուտային «Euphoria Morning» սոլո ալբոմի «Moonchild» երգը։ 2000 թվականի հունիսին նրանք ունեցել են դուստր, որին անվանել են Լիլիան Ջին։ 2004 թվականին զույգը բաժանվել է։

2002 թվականին Alice in Chains-ի վոկալիստ և կիթառահար Ջերի Քանթրելլին մամուլի ասուլիսի ժամանակ խնդրել են անվանել իր անձնական հերոսներին։ Այլ կանանց շարքում նա նշել է Սիլվերին։ 2012 թվականի մայիսի 31-ին MusiCares MAP Fund Benefit-ի արարողության ժամանակ նրա ելույթի ընթացքում, որտեղ նա պարգևատրվել է Սթիվի Ռեյ Վոնի անվան մրցանակով, Քանթրելը նաև շնորհակալություն է հայտնել Սիլվերին այն բանի համար, որ նա այն մարդկանցից մեկն էր, որոնք օգնել են իրեն անցնել վերականգնողական փուլ և հաղթահարել թմրակախվածությունը։

Ծանոթագրություններ

Գրականություն

Արտաքին հղումներ 
 Susan Silver on Discogs
 Susan Silver on AllMusic
 Susan Silver Management на сайте Discogs

Ամերիկացի գործարարներ
20-րդ դարի ամերիկացի գործարարներ
Ամերիկացի երաժշտական պրոդյուսերներ